Diari Oficial de la Generalitat Valenciana


Sumari del DOGV 5602, del 19-09-2007 (2007/11666)

ORDE de 28 d'agost de 2007, de la Conselleria de Sanitat, per la qual s'establixen les bases reguladores i es convoquen ajudes per a la realització de treballs d'investigació en matèria d'atenció de mitjana i llarga estada per a l'any 2007.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5602

Data del DOGV
:   19-09-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/11027


Data del document
:   28-08-2007

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * centre d'investigació
    * personal d'investigació
    * societat sense fins de lucre
    * fundació
    * investigació mèdica
    * suport econòmic
    * sistema d'informació
    * ajuda pública

ORDE de 28 d'agost de 2007, de la Conselleria de Sanitat, per la qual s'establixen les bases reguladores i es convoquen ajudes per a la realització de treballs d'investigació en matèria d'atenció de mitjana i llarga estada per a l'any 2007. [2007/11899]  
Entre els objectius de la conselleria de Sanitat destaca la investigació i el suport a la difusió de l'activitat assistencial de bones pràctiques en tot el que es referix a l'atenció de persones majors i malalties cròniques. Per a això s'ha disposat en els pressupostos generals de línies específiques d'investigació i assessorament en esta matèria, per a estudiar, investigar, promoure i assessorar a la conselleria de Sanitat, a través de l'Agència Valenciana de Salut.  
Per tot això, es convoquen les ajudes que es relacionen a continuació, que es regiran per les normes específiques contingudes en els corresponents annexos d'esta orde i, en allò que els siga d'aplicació, s'ajustaran a les disposicions següents:  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
- El Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
- La Llei General de Subvencions 38/2003, de 17 de novembre  
Per tot això i fent ús de les facultats que em conferix l'article 35 ll) de la Llei 12/2007, de 20 de març, de la Generalitat, l'article 47.11 del text refós de la Llei de la Hisenda Pública Valenciana, aprovat pel Decret Legislatiu de 26 de juny de 1991 del Consell de la Generalitat Valenciana i el Decret 26/2005, de 4 de febrer, del Consell de la Generalitat, pel qual s'aprova el Reglament Orgànic i Funcional de la conselleria de Sanitat,   
ORDENE  
Article 1. Objecte i classes d'ajudes  
La present orde té com a objecte convocar concurrència competitiva per a la concessió de les ajudes que a continuació es relacionen, en matèria d'atenció de mitjana i llarga estada sanitària i aprovar les bases per què es regiran, que s'incorporen com a annex a la present orde:  
- Programa d'ajudes per a la realització de treballs d'investigació. (Annex I).  
Article 2. Finançament  
Les ajudes que regula esta orde es finançaran a càrrec dels pressupostos de la Generalitat Valenciana per al 2007, aplicació pressupostària 85.34.49.8409.085.75 «Atenció Sanitària de Mitjana i Llarga Estada», línia de subvenció T4538000, aplicació pressupostària 73.01.31.7217.703.97.VS, per un import total màxim de quaranta-tres mil euros (43.000,00 €).   
DISPOSICIONS ADDICIONALS  
Primera  
La facultat de resoldre sobre les sol·licituds d'ajudes presentades a l'empara del que disposa la present orde correspon al director gerent de l'Agència Valenciana de Salut, per tractar-se d'ajudes finançades a càrrec de crèdits de l'Agència Valenciana de Salut, sense perjuí que este delegue el director general d'Assistència Sanitària per a esta facultat.  
Segona  
La conselleria de Sanitat es reserva el dret, respectant-ne l'autoria, de difondre i publicar els treballs dels projectes d'investigació que resulten seleccionats, durant el temps màxim de dos anys comptats des de la data d'aprovació de les memòries finals per part de la comissió de seguiment, sense abonar drets d'autoria addicional.  
Si durant este període de temps els autors volen publicar el treball, ho sol·licitaran a l'Agència Valenciana de Salut, que haurà d'autoritzar-los-ho per escrit. La reserva dels drets de publicació no implica compromís d'edició per a la conselleria de Sanitat.   
DISPOSICIÓ FINAL  
Primera  
La present orde entrarà en vigor l'endemà de la publicació en el Diari Oficial de la Comunitat Valenciana.  
Contra la present convocatòria i les seues bases, que esgoten la via administrativa, es pot interposar recurs potestatiu de reposició davant del conseller de Sanitat, en el termini d'un mes des de la publicació, en els termes previstos en l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé pot interposar-se directament recurs contenciós administratiu, en el termini de dos mesos, davant de la Sala Contenciosa Administrativa del Tribunal Superior de Justícia de la Comunitat Valenciana, segons el que preveu la Llei 29/1998, de 13 de juliol reguladora de la dita jurisdicció.   
València, 28 d'agost de 2007  
El conseller de Sanitat,  
MANUEL CERVERA TAULET  
ANNEX I  
Bases de la convocatòria d'ajudes d'investigació en atenció de mitjana i llarga estada  
Primera. Finalitat de la convocatòria  
1.1. L'objectiu de la present convocatòria és fomentar la realització de projectes que versen sobre alguna de les matèries següents:   
- Projectes d'investigació sobre la informació rutinària que actualment s'arreplega en els hospitals de crònics i llarga estada, per a aconseguir una anàlisi profunda de l'activitat d'estos centres, propostes de classificació de pacients en funció de característiques comunes, que expresse de manera mes rigorosa la complexitat assistencial d'estos dispositius assistencials i una anàlisi de costos que puga ser utilitzada en el finançament.  
- Projectes d'investigació referits a l'atenció en atencions pal·liatives i malalties cròniques que analitzen la qualitat assistencial i proposen vies de millora.  
- Projectes d'investigació que suposen introducció de nous sistemes de treball multidisciplinari per a l'exercici de l'activitat assistencial, així com propostes validades d'avaluació  
- Projectes d'investigació que analitzen propostes funcionals o orgàniques que garantisquen la continuïtat i la qualitat assistencial dels pacients ancians i crònics entre els distints recursos assistencials sanitaris i/o socials, a la Comunitat Valenciana.   
- Projectes de difusió i promoció de l'activitat dirigida a l'atenció a pacients ancians, pacients crònics evolucionats i pacients susceptibles d'atencions pal·liatives entre ciutadans i/o professionals sanitaris.  
1.2. Les ajudes concedides tindran la finalitat de sufragar les despeses de funcionament que genere el desenvolupament dels projectes d'investigació. En cap cas, les subvencions que regula esta orde podran ser destinades a finançar inversions, ni adquisicions de material inventariable i/o equipament.  
Segona. Destinataris i forma de participació  
2.1 Podran participar en esta convocatòria les entitats públiques o privades que acrediten documentalment que, per la seua activitat professional, es dediquen a l'anàlisi i al desenvolupament de sistemes d'informació sanitaris, a l'anàlisi estratègica i l'avaluació de servicis sanitaris, atenint-se al que disposa l'apartat segon del punt 3 de l'articule 11 de la Llei 38/2003, de 17 de novembre.  
2.2. Les fundacions que acrediten documentalment que fan investigació en distintes vessants de l'atenció sociosanitària.  
Tercera. Sol·licituds i documentació  
3.1 Sol·licituds.  
Les entitats o fundacions que desitgen prendre part en la convocatòria formularan les sol'licituds dirigides al director general d'Assistència Sanitària.  
3.2 Documentació  
La sol·licitud s'acompanyarà sempre dels documents següents:  
3.2.1 Memòria del projecte d'investigació, amb el contingut següent mínim:  
a) Dades d'identificació del projecte.  
b) Relació, si és el cas, de l'equip investigador, amb indicació de l'investigador principal, dedicació horària al projecte i conformitat de l'interessat acreditada amb la seua firma. S'aportarà fotocòpia del DNI o passaport de tots els membres de l'equip.  
c) Objectius: generals i específics  
d) Pla de treball: activitats i calendari de realització.  
e) Pressupost del projecte.  
3.2.2 Currículum de cada un dels investigadors que participen en el projecte, amb el contingut següent mínim:  
a) Dades de filiació.  
b) Formació acadèmica.  
c) Activitat professional.  
d) Activitat docent.  
e) Publicacions.  
f) Participacions en actes científics.  
g) Altres investigacions fetes.  
h) Altres dades interés.  
3.2.3 En el cas que l'ajuda siga sol·licitada per una institució sense ànim de lucre, ha d'aportar-se la certificació acreditativa de l'acord adoptat per l'òrgan competent, autoritzant la sol·licitud de l'ajuda així com una còpia autenticada o fotocòpia contrastada dels estatuts en què haurà de constar explícitament l'àmbit de la institució, així com la inexistència d'ànim de lucre en els seus fins.  
3.3 Termini i lloc de presentació  
3.3.1 Les sol·licituds acompanyades de la documentació relacionada en les bases d'esta convocatòria han de presentar-se en el Registre de la conselleria de Sanitat, situat al carrer del Misser Mascó31 i 33, CP 46086 de València, sense perjuí del que establix l'article 38.4 de la Llei 4/1999, de 13 de gener, de modificació de la Llei 30/1992 de Règim Jurídic de les Administracions Públiques i del Procediment Administratiu Comú.  
3.3.2 El termini de presentació de sol·licituds és de 15 dies, comptat a partir de l'endemà de la publicació d'esta orde en el Diari Oficial de la Comunitat Valenciana.  
3.3.3 Si la documentació aportada fóra incompleta o no reunira els requisits exigits en les presents bases, el sol·licitant serà requerit per la Direcció General d'Assistència Sanitària perquè, en el termini de 10 dies, complete la documentació o esmene la falta, amb l'advertència que, si no ho fera, s'arxivarà la sol·licitud de subvenció sense cap tràmit més.  
Quarta. Procés de selecció  
4.1 Comissió de selecció:  
La selecció dels projectes i la proposta de concessió d'ajudes la farà una comissió composta per:  
President: el director general d'Assistència Sanitària o la persona que hi delegue.  
Vicepresidenta: el cap d'Àrea d'Assistència Sanitària de la Direcció General Assistència Sanitària.  
Vocals: el cap del Servici d'Assistència Sociosanitària, a més d'un representant del Servici d'Anàlisi de Sistemes d'Informació Sanitària, i un altre representant del Servici de Qualitat Assistencial de la Direcció General de Qualitat i Atenció al Pacient.  
Secretari: un funcionari/a del Servici d'Assistència Sociosanitària de la Direcció General d'Assistència Sanitària serà secretari no membre de la comissió.  
La comissió avaluadora pot sol·licitar l'assessorament d'aquells tècnics o professionals que considere oportú per a completar la valoració dels projectes presentats, així mateix, pot comprovar per mitjà d'entrevista aquells extrems adduïts pels sol·licitants que considere d'interés.  
El funcionament de la comissió s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú  
4.2 Criteris de selecció  
Per a la concessió de les ajudes, a més de la quantia del pressupost global inclosa en els corresponents conceptes pressupostaris del programa 412.28, «Atenció Sanitària de Mitjana i Llarga Estada», dels Pressupostos de la Generalitat Valenciana per al 2007, que condiciona, sense possibilitat d'ampliació, les obligacions que es contraguen al seu càrrec, els criteris que es tindran en compte seran els següents:  
- Valoració de l'objecte de la investigació; el projecte ha de versar sobre temes relacionats amb els objectius definits en l'orde (base 1a) (25%)  
- Valoració del disseny del projecte: Metodològica. Viabilitat. Aplicabilitat. (25%)  
- Valoració de l'equip investigador: qualitat cientificotècnica de l'investigador principal i de la resta de l'equip, així com l'avaluació de les activitats realitzades per l'equip investigador en els últims dos anys en matèries relacionades amb els objectius d'esta orde (25%)  
- Valoració del finançament del projecte: tenen major puntuació els que plantegen una proposta més cost-eficient. (25%)  
Donada la necessària garantia de continuïtat assistencial en este tipus de pacients, en tots els apartats anteriors es valoraran especialment els projectes cooperatius, d'equips de treball que impliquen a més d'un recurs assistencial del sistema sanitari i/o social   
Cinquena. Instrucció i resolució  
5.1 La comissió de selecció, sobre la base dels criteris exposats, elaborarà una relació provisional dels projectes seleccionats que indique les quantitats proposades, i la relació provisional dels projectes no seleccionats, els quals seran notificats als interessats.  
5.2 S'establix un termini de set dies hàbils, comptats a partir de la notificació de la relació provisional mencionada en el paràgraf anterior perquè:  
- Els beneficiaris, remeten a la Direcció General d'Assistència Sanitària un escrit en què facen constar que accepten la realització del projecte presentat en les condicions aprovades per la comissió de selecció.  
- Els participants dels projectes no seleccionats poden presentar les al·legacions que estimen oportunes.  
5.3 Transcorregut el termini establit en el paràgraf anterior, comprovats els escrits d'acceptació, estudiades i, si és el cas, ateses les al·legacions presentades, la Comissió de Selecció elevarà una proposta definitiva a la Direcció General d'Assistència Sanitària, qui resoldrà la convocatòria.  
5.4 La resolució de la convocatòria es publicarà en el Diari Oficial de la Comunitat Valenciana.  
5.5 El termini màxim per a resoldre i notificar la concessió definitiva de les ajudes serà d'1 mes, comptat a partir del dia següent a la finalització del termini per a presentar sol·licituds.   
5.6 Excepcionalment, pot acordar-se l'ampliació dels terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999 de 13 de gener, de modificació de l'anterior.  
5.7 En tots els casos, transcorregut el termini màxim sense haver-se notificat cap resolució expressa, es produiran els efectes arreplegats en l'article 44.1 del mateix text legal.  
5.6 La conselleria de Sanitat es reserva la facultat de deixar deserta, totalment o parcialment, l'adjudicació de les ajudes convocades en aquells supòsits en què no quede prou acreditada la idoneïtat o qualitat del projecte d'investigació, així com d'interpretar el contingut de les bases.  
Sisena. Recursos  
Contra la resolució del director general d'Assistència Sanitària, expressa o presumpta, que no esgota la via administrativa, pot interposar-se recurs d'alçada davant del conseller de Sanitat, d'acord amb el que establix els articles 114 i 115, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en el termini d'un mes a comptar de l'endemà a la recepció de la present notificació, sense perjuí que puguen interposar-hi qualsevol altre recurs que estimen pertinent.  
Setena. Seguiment i control  
La Comissió de Selecció farà, una vegada adjudicades les ajudes d'investigació, funcions de seguiment, en concret li correspondrà:   
7.1 Establir les directrius i procediments oportuns perquè els projectes es desenvolupen conforme als objectius previstos, i els seus responsables tinguen l'assessorament que puguen necessitar.  
7.2 Aprovar les memòries finals i elaborar l'informe final dels projectes  
7.3 Proposar, si és el cas, la publicació d'algun dels projectes seleccionats o dels seus resums.  
Huitena. Pagament i justificació de les ajudes  
8.1 L'ordenació del pagament de les subvencions que es regulen en esta orde, es farà d'acord amb els criteris continguts en l'article 47 bis del text refós de la Llei de la Hisenda Pública Valenciana i en l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:   
a) A la concessió de la subvenció es podrà lliurar el 40% de la quantitat assignada prèvia presentació per part del beneficiari de justificació econòmica de despeses que cobrisca el percentatge citat.  
b) Un 20%, s'abonarà amb els mateixos condicionants, és a dir, amb justificació prèvia de despeses, sempre que s'haja justificat, a més, el 40% anterior.  
c) El 40% restant es farà efectiu quan es justifique correctament la totalitat de la quantitat concedida, una vegada siga presentada pel beneficiari la memòria final del projecte.  
Per a la justificació econòmica de les despeses derivades de l'execució del projecte s'ha de presentar la documentació tenint en compte els aspectes següents:  
a) Adjuntar els originals de les factures o rebuts emesos a nom de l'entitat autora o coordinadora del projecte o d'algun dels membres que constituïsquen l'equip de treball, la composició dels quals haurà d'estar especificada en el projecte presentat. En tot cas, haurà de figurar en els documents acreditatius del gasto el títol del projecte.  
b) Tal com disposa l'article 30 de la Llei 38/2003, de 17 de novembre, General de Subvencions, l'acreditació de les despeses s'ha de fer per mitjà de factures amb validesa en el tràfic mercantil o eficàcia administrativa.  
c) Totes les factures han d'estar datades en el període comprés entre l'1 de gener i el 15 de desembre de 2007.  
d) La comissió de seguiment ha d'aprovar la memòria final del projecte i emetre l'informe final, en què es faça constar que el projecte s'ha dut a terme de conformitat amb la forma establida i que té garantia de qualitat suficient. Si es considera que el compliment dels objectius no ha sigut total, però s'hi aproxima de manera significativa, es farà constar en l'informe final del projecte amb indicació del grau de compliment dels objectius fixats. De conformitat amb allò que s'ha disposat per l'article 37.2 de la Llei 38/2003, de 17 de novembre, General de Subvencions, esta circumstància suposaria una minoració proporcional de la subvenció concedida, sempre que s'acreditara per part del beneficiari una activitat inequívocament tendent a la satisfacció dels compromisos adquirits.  
e) Previ a tots i cada un dels pagaments, serà necessària una certificació de conformitat del director general d'Assistència Sanitària de la comprovació i aprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.  
f) Sense perjuí del que establix l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú, mentre s'estiga valorant la documentació justificativa de la subvenció, la Direcció General d'Assistència Sanitària mantindrà els originals en el seu poder. Després d'això diligenciarà aquella que siga acceptada com a justificació vàlida per tal que quede constància que es referix a una activitat ja subvencionada. Finalitzat este procés es procedirà a la devolució de la documentació original.  
g) Els beneficiaris que no presenten la documentació justificativa abans del 15 de desembre del 2007 perdran el dret a percebre la subvenció concedida.  
8.2 Els lliuraments es faran per transferència bancària a nom del coordinador/a del grup d'investigació.  
8.3 Tota alteració de les condicions que s'han tingut en compte per a la concessió de les ajudes podrà donar lloc a la modificació de la resolució de concessió. Els beneficiaris queden sotmesos, en la part que se'ls puga aplicar, al que prescriuen els articles 47 i 47 bis) de la Llei de la Hisenda Pública de la Generalitat i seran causes de reintegrament de les quantitats percebudes les previstes en l'article 47.9 de la mencionada llei.  
8.4 En el cas que la despesa efectuada no abaste la totalitat de la subvenció concedida, s'abonarà exclusivament la quantitat realment justificada.   
Novena. Obligacions dels beneficiaris  
9.1 Sense perjuí de les altres obligacions que exigix la legislació vigent, l'acceptació de la realització dels projectes d'investigació i la percepció de les ajudes, implica els compromisos següents:  
a) Fer el projecte d'investigació.  
b) Presentar a la Direcció General d'Assistència Sanitària dos exemplars, un dels quals ho serà en suport informàtic, de la memòria d'investigació on s'inclourà, de conformitat amb el que establix la base huitena, la corresponent justificació de les despeses. Els beneficiaris presentaran també els productes intermedis desenvolupats per a l'elaboració del projecte i la memòria (bases de dades, protocol de recollida de dades, etc.).  
c) Deixar constància expressa de projecte d'investigació finançat o cofinançat per la Generalitat en qualsevol relació que es mantinga amb tercers.  
d) Si és el cas, facilitar a la Direcció General d'Assistència Sanitària dos exemplars de la publicació dels projectes d'investigació, comunicacions a congressos i/o reunions científiques, etc., que tinguen lloc com a conseqüència de l'ajuda d'investigació rebuda.  
e) Formalitzar per escrit la cessió del seu projecte d'investigació, a fi de procedir per part de la conselleria a allò que s'ha estipulat en la disposició final segona d'esta orde.  
f) Els beneficiaris de les ajudes hauran d'acreditar, en el moment immediatament posterior a la recepció de la notificació de resolució de concessió, que es troben al corrent de les seues obligacions tributàries i de Seguretat Social.   
g) A més a més, els beneficiaris hauran d'acreditar no estar sotmesos en les prohibicions per a obtindre tal condició, en els termes de l'article 13.7 de la Llei 38/2003, de de 17 de novembre, General de Subvencions.  
9.2 L'incompliment pels beneficiaris dels requisits establits en esta convocatòria, així com de les altres obligacions que exigix la legislació vigent, originarà la revocació de les quantitats concedides, amb tots els efectes i les responsabilitats que es deriven dels incompliments.